กสิกรออกแคมเปญเงินฝากดอกเบี้ยสูง
กสิกรไทยออกแคมเปญเงินฝากประจำดอกเบี้ยสูง ตั้งเป้าเพิ่มยอดเงินฝาก 4 หมื่นล้านบาท
2 ก.พ. 2554

กสิกรไทยออกแคมเปญเงินฝากประจำดอกเบี้ยสูง ตั้งเป้าเพิ่มยอดเงินฝาก 4 หมื่นล้านบาท
นายศีลวัต สันติวิสัฏฐ์ ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารได้ออกแคมเปญ เงินฝากประจำ “ดอกเบี้ยสวยเลือกได้” 3 รูปแบบใหม่ ได้แก่เงินฝากประจำ 4 เดือน เงินฝากประจำ 8 เดือนและเงินฝากประจำ 14 เดือน ซึ่งให้ผลตอบแทนในอัตราสูงกว่าเงินฝากประจำทั่วไป สำหรับลูกค้าเงินฝากบุคคลธรรมดาและนิติบุคคล โดยตั้งเป้าเพิ่มยอดเงินฝาก 4 หมื่นล้านบาท เพื่อรองรับการขยายตัวของธุรกิจ
โดยเงินฝากประจำพิเศษ 4 เดือน คิดอัตราดอกเบี้ย 1.45 % ต่อปี สำหรับวงเงินฝากตั้งแต่ 5-30 ล้านบาทและคิดอัตราดอกเบี้ย 1.50 % ต่อปี สำหรับวงเงินฝากตั้งแต่ 30 ล้านบาทขึ้นไป จ่ายดอกเบี้ยครั้งเดียวเมื่อครบกำหนด เงินฝากประจำพิเศษ 8 เดือนคิดอัตราดอกเบี้ย 1.80 % ต่อปี วงเงินฝากขั้นต่ำ 1 หมื่นบาท จ่ายดอกเบี้ยครั้งเดียวเมื่อครบกำหนด
ขณะที่เงินฝากประจำดอกเบี้ยสูงพุ่งพรวด 14 เดือน ให้อัตราดอกเบี้ยสูงสุด 4.50 % ต่อปี คิดดอกเบี้ยแบบขั้นบันไดทุก 3 เดือนและเมื่อครบกำหนดฝาก 14 เดือน โดยเดือนที่ 1-3 คิดอัตราดอกเบี้ย 1.25 % ต่อปี เดือนที่ 4-6 คิดอัตราดอกเบี้ย 1.75 % ต่อปี เดือนที่ 7-9 คิดอัตราดอกเบี้ย 2.50 % ต่อปี เดือนที่ 10-12 คิดอัตราดอกเบี้ย 3.50 % ต่อปีและเดือนที่ 13-14 คิดอัตราดอกเบี้ย 4.50 % ต่อปี สำหรับกรณีที่มีการถอนเงินก่อนครบกำหนดธนาคารจะจ่ายในอัตราดอกเบี้ย 1.25 %
ทั้งนี้ ธนาคารจะเปิดให้บริการรับฝากตั้งแต่วันนี้ถึง 11 มี.ค. 2554 ที่ธนาคารกสิกรไทยทุกสาขา ผู้ที่สนใจสามารถสอบถามรายละเอียดเพิ่มเติมได้ที่ K-Contact Center โทร.02 888 8888